CELEX: 
Language: da
Date: 2018-05-22 00:00:00
Title: KOMMISSIONENS DELEGEREDE FORORDNING (EU) …/… om ændring af gennemførelsesforordning (EU) nr. 29/2012 for så vidt angår kravene til visse oplysninger ved mærkning af olivenolie

BEGRUNDELSE
            
            
               1.BAGGRUND FOR DEN DELEGEREDE RETSAKT
            
            
               Denne retsakt har til formål at præcisere visse eksisterende bestemmelser vedrørende mærkning af visse fakultative oplysninger om olivenolie (artikel 4 i forordning (EU) nr. 29/2012 om handelsnormer for olivenolie).
            
            
               Særlig fastsættes det i forordning (EU) nr. 29/2012, at værdien for visse fysisk-kemiske parametre skal anføres (peroxidtal, voksindhold og UV-absorbans), hvis syreindholdet er anført. I denne delegerede forordning præciseres det, at nævnte værdier skal svare til de værdier, der forventes på datoen for mindste holdbarhed. Da værdierne for nævnte parametre som bekendt kan ændre sig efter aftapning, forhindres det med denne præcisering, at forbrugerne vildledes, og de erhvervsdrivende, der er ansvarlige for mærkningen, gives større sikkerhed.
            
            
               Det andet forslag til præcisering vedrører produktionsåret, som kan angives på visse betingelser. På anmodning fra visse medlemsstater foreslås der i den delegerede retsakt to muligheder for angivelse af produktionsåret på mærkningen.
            
            
               Endelig giver den delegerede retsakt medlemsstaterne mulighed for på helt særlige betingelser at forpligte sine erhvervsdrivende til at angive produktionsåret. Denne mulighed indføres på anmodning fra Italien og har til formål at oplyse forbrugerne om jomfruoliers alder. Denne forpligtelse er begrænset til olivenolie, som produceres på nationalt plan og er bestemt til indenlandsk forbrug. Begrænsningerne er indført med henblik på at sikre, at der ikke sker ændringer i det indre markeds funktion.
            
            
               Forslagene i denne delegerede retsakt er i overensstemmelse med bestemmelserne i forordning (EU) nr. 1169/2011.
            
            
               2.HØRINGER FORUD FOR RETSAKTENS VEDTAGELSE
            
            
               Eksperter fra medlemsstaterne er blevet hørt på ekspertgruppemøder i den fælles markedsordning for landbrugsprodukter med henblik på at udveksle synspunkter vedrørende denne retsakt og tage de nationale myndigheders ekspertise i betragtning.
            
            
               Udkastet til den delegerede forordning blev i en periode på fire uger fra den 1. til den 29. marts 2018 offentliggjort på portalen for bedre regulering med henblik på offentlig høring. Der blev modtaget to tilbagemeldinger fra erhvervssammenslutninger. Begge sammenslutninger foreslog at fjerne forpligtelsen til at anføre peroxidtal, voksindhold og UV-absorbans, når syreindholdet anføres på etiketten, med det argument, at forbrugerne ikke rigtig forstår disse værdier. Kommissionen er af den opfattelse, at det i videre udstrækning ville vildlede forbrugerne kun at anføre syreindholdet, da syreindholdet ikke er det eneste parameter, som skal tages i betragtning ved vurderingen af en jomfruolies kvalitet. Én bemærkning vedrørte den mulighed, der gives til medlemsstaterne for på særlige betingelser at forpligte deres erhvervsdrivende til at anføre produktionsåret på etiketten. Sammenslutningen anførte særlig, at dette ville forpligte operatørerne til at udarbejde forskellige etiketter til forskellige lande, da forpligtelsen kun må vedrøre olivenolie, der er fremstillet i de medlemsstater, som beslutter at anvende muligheden, af oliven høstet i den pågældende medlemsstat og bestemt til internt forbrug. Denne begrænsning forekommer dog ikke at være væsentlig. For de jomfruolier, som ikke opfylder ovennævnte betingelser, har de erhvervsdrivende stadig mulighed for at anføre produktionsåret, hvis betingelserne i artikel 5, litra e), i forordning (EU) nr. 29/2012 er opfyldt. Derfor kan produktionsåret også anføres på flasker med jomfruolier til eksport, særlig hvis 100 % af indholdet i emballagen er fra det pågældende produktionsår. Endelig blev risikoen for, at det ville udgøre en hindring for at fremstille flasker med olivenolie fra forskellige produktionsår, nævnt. Den bemærkning synes også at være irrelevant, da produktionsåret kun må anføres på etiketten, hvis 100 % af indholdet i flasken er fra det pågældende produktionsår.
            
            
               I udkastet synes der derfor at være fundet en passende balance. 
            
            
               Europa-Parlamentets eksperter blev informeret om alle disse drøftelser og indbudt til alle møderne.
            
            
               3.JURIDISKE ASPEKTER AF DEN DELEGEREDE RETSAKT
            
            
               Den delegerede retsakt er baseret på artikel 75, stk. 2, i forordning (EU) nr. 1308/2013. De bestemmelser, som har til formål at præcisere, hvordan visse fakultative oplysninger skal fremgå af mærkningen, bør finde anvendelse fra seks måneder efter offentliggørelsen af den delegerede retsakt. 
            
            
                
            
            
               KOMMISSIONENS DELEGEREDE FORORDNING (EU) …/…
            
            
               af 22.5.2018
            
            
               om ændring af gennemførelsesforordning (EU) nr. 29/2012 for så vidt angår kravene til visse oplysninger ved mærkning af olivenolie
            
            
               EUROPA-KOMMISSIONEN HAR —
            
         
         
            
               under henvisning til traktaten om Den Europæiske Unions funktionsmåde,
            
            
               under henvisning til Europa-Parlamentets og Rådets forordning (EU) nr. 1308/2013 af 17. december 2013 om en fælles markedsordning for landbrugsprodukter og om ophævelse af Rådets forordning (EØF) nr. 922/72, (EØF) nr. 234/79, (EF) nr. 1037/2001 og (EF) nr. 1234/2007
                  1
               , særlig artikel 75, stk. 2, og
            
            
               ud fra følgende betragtninger:
            
            
               (1)I henhold til artikel 5 i Kommissionens gennemførelsesforordning (EU) nr. 29/2012
                  2
                kan erhvervsdrivende på særlige betingelser angive forskellige fakultative oplysninger ved mærkningen af olivenolier og olier af olivenpresserester. Navnlig kan syreindholdet anføres på etiketten, forudsat at værdien for visse fysisk-kemiske parametre (peroxidtal, voksindhold og UV-absorbans) også er anført. Med henblik på ikke at vildlede forbrugerne bør værdien af de fysisk-kemiske parametre være den maksimale værdi, der kan opnås for parametrene på datoen for mindste holdbarhed.
            
            
               (2)Angivelsen af produktionsåret på etiketten for ekstrajomfruolie og jomfruolie er fakultativ for de erhvervsdrivende, når 100 % af emballagens indhold er fra samme produktionsår. Da olivenhøsten sædvanligvis begynder sidst på efteråret og afsluttes i foråret det efterfølgende år, bør det præciseres, hvordan produktionsåret skal angives.
            
            
               (3)For at give forbrugerne yderligere oplysninger om en olivenolies alder bør medlemsstaterne have mulighed for at gøre angivelsen af produktionsåret obligatorisk. Med henblik på ikke at forstyrre det indre markeds funktion bør en sådan obligatorisk angivelse være begrænset til medlemsstaternes indenlandske produktion, der er udvundet af oliven høstet på deres område, og som udelukkende er bestemt til deres indenlandske markeder. Analogt med den overgangsperiode, der er fastsat i artikel 5 i gennemførelsesforordning (EU) nr. 29/2012, bør medlemsstaterne tillade, at olivenolier, der allerede er mærket, markedsføres, indtil lagrene er opbrugt. For at give Kommissionen mulighed for at føre kontrol med en sådan national afgørelse og revidere den EU-bestemmelse, der ligger til grund for den, på baggrund af enhver relevant udvikling i det indre markeds funktion, bør medlemsstaterne underrette om deres beslutning i overensstemmelse med artikel 45 i Europa-Parlamentets og Rådets forordning (EU) nr. 1169/2011
                  3
               . 
            
            
               (4)Gennemførelsesforordning (EU) nr. 29/2012 bør derfor ændres.
            
            
               (5)For at respektere de erhvervsdrivendes berettigede forventning bør der fastsættes en overgangsperiode for produkter, der er mærket i henhold til gennemførelsesforordning (EU) nr. 29/2012 før den dato for anvendelse, der fastsættes i denne forordning — 
            
            
               VEDTAGET DENNE FORORDNING:
            
            
               Artikel 1
            
            
               I gennemførelsesforordning (EU) nr. 29/2012 foretages følgende ændringer:
            
            
               (1)I artikel 5, stk. 1, foretages følgende ændringer:
            
            
               (a)Litra d) affattes således:
            
            
               "d)
                     Mærkningen må kun angive maksimalt syreindhold forventet på datoen for mindste holdbarhed, jf. artikel 9, stk. 1, litra f), i forordning (EU) nr. 1169/2011, hvis der i samme synsfelt og med typer af samme størrelse er anført peroxidtal, voksindhold og UV-absorbans, bestemt i henhold til forordning (EØF) nr. 2568/91, forventet på samme dato." 
            
            
               (b)I litra e) tilføjes følgende punktum:
            
            
               "For så vidt angår dette litra angives produktionsåret på etiketten enten i form af det pågældende produktionsår i overensstemmelse med artikel 6, litra c), nr. iii), i forordning (EU) nr. 1380/2013 eller i form af måneden og året for høsten, i den rækkefølge. Måneden svarer til den måned, hvor olien blev udvundet af olivenerne."
            
            
               (2)Som artikel 5a indsættes følgende:
            
            
               "Artikel 5a
            
            
               Medlemsstaterne kan træffe afgørelse om, at det produktionsår, der er omhandlet i artikel 5, stk. 1, litra e), angives på etiketter for olivenolier, som er omhandlet i nævnte litra, er fra deres indenlandsk produktion, er udvundet af oliven høstet på deres område, og som udelukkende er bestemt til deres indenlandske markeder.
            
            
               Afgørelsen er ikke til hinder for, at olivenolier, der er mærket før datoen for afgørelsens ikrafttræden, kan markedsføres, indtil lagrene er opbrugt. 
            
         
         
            
               Medlemsstaterne underretter om afgørelsen i overensstemmelse med artikel 45 i forordning (EU) nr. 1169/2011".
            
            
               Artikel 2
            
            
               Denne forordning træder i kraft på tredjedagen efter offentliggørelsen i Den Europæiske Unions Tidende.
            
            
               Artikel 1, nr. 1, finder anvendelse fra seks måneder efter denne forordnings ikrafttrædelse.
            
            
               Olivenolier, der er mærket før datoen i stk. 2, kan markedsføres, indtil lagrene er opbrugt.
            
            
               Denne forordning er bindende i alle enkeltheder og gælder umiddelbart i hver medlemsstat.
            
            
               Udfærdiget i Bruxelles, den 22.5.2018.
            
            
               
                     På Kommissionens vegne
               
               
                     Formand
                     Jean-Claude JUNCKER
               
            
         
         
            
                  
                     (1)
                  
                        EUT L 347 af 20.12.2013, s. 671. 
               
               
                  
                     (2)
                  
                        Kommissionens gennemførelsesforordning (EU) nr. 29/2012 af 13. januar 2012 om handelsnormer for olivenolie (EUT L 12 af 14.1.2012, s. 14).
               
               
                  
                     (3)
                  
                        Europa-Parlamentets og Rådets forordning (EU) nr. 1169/2011 af 25. oktober 2011 om fødevareinformation til forbrugerne, om ændring af Europa-Parlamentets og Rådets forordning (EF) nr. 1924/2006 og (EF) nr. 1925/2006 og om ophævelse af Kommissionens direktiv 87/250/EØF, Rådets direktiv 90/496/EØF, Kommissionens direktiv 1999/10/EF, Europa-Parlamentets og Rådets direktiv 2000/13/EF, Kommissionens direktiv 2002/67/EF og 2008/5/EF og Kommissionens forordning (EF) nr. 608/2004 (EUT L 304 af 22.11.2011, s. 18).